google/wiki40b huggingface dataset:
רפלקסולוגיה

רפלקסולוגיה היא שיטת אבחון וטיפול ברפואה האלטרנטיבית. לפי שיטה זו, קיימת בכף הרגל מפה של כל איברי ומערכות הגוף. באמצעות התבוננות ומגע בכף הרגל, ניתן לאבחן ולטפל בליקויים במערכות הגוף השונות.

היסטוריה

בפיתוחה של השיטה המקובלת בימינו החל ויליאם פיצג'רלד, רופא אף אוזן גרון, בשנת 1913, והיא שוכללה בשנות השלושים והארבעים של המאה העשרים על–ידי יוניס אינגהם, שאף המציאה את המונח "רפלקסולוגיה" בשנות החמישים. טיפול דרך כפות הרגליים ניתן כבר בעת העתיקה במצרים העתיקה בסין ובהודו. המילה "רפלקסולוגיה" גזורה מהמילה האנגלית Reflection שמשמעותה "השתקפות" מחד, ומאידך מן המילה "רפלקס" (רעדה) התומכת בכוונה כי על ידי לחיצות באזורים מסוימים ישנה "תגובת שרשרת" של השרירים הגורמת להפרשת אדרנלין לזרם הדם, ומבחינה אנרגטית לשחרור של מרידיאנים.
לטענת העוסקים ברפלקסולוגיה, בעזרת השיטה ניתן לאתר דפוסים שקיימים אצל האדם ברבדיו השונים כגון בגוף, בנפש ובתחום החשיבה. על ידי לחיצות, חימומים והנעות של אזורים מסוימים בכף הרגל, ניתן לטפל במצבים בהם ה"אנרגיה" "חסומה" ואינה זורמת כראוי, וכך לרפא מחלות מסוימות. "חסימות אנרגיה" אלו נקראות "קריסטלים" ולטענת העוסקים ברפלקסולוגיה, לעיתים הן מורגשות כמעין גבשושיות בכפות הרגליים.

ביקורת

אין ראיות מדעיות לפעולת הריפוי הכרוכה בטיפול רפלקסולוגי או לעצם קיומן של האנרגיה והתעלות דרכן היא עוברת, לטענת הרפלקסולוגים. כך למשל, קיומם של הקריסטלים אינו מוכר על ידי פיזיולוגים. מחקרים אמנם הראו כי תחושות הרוגע וההנאה השורות על האדם שעה שהוא עובר טיפול רפלקסולוגי משפיעות בחיוב על מצבו הרפואי], אולם, ביקורת מקובלת אצל מבקרי שיטות הטיפול האלטרנטיביות בכללותן, היא כי זו - ולא יעילותן - היא אחת הסיבות המרכזיות להצלחתן של שיטות טיפול אלו. לביקורת זו מוצמדת על ידיהם לעיתים הטענה שבעובדה זו, שאינה כרוכה בהכרח ביעילות הטיפול עצמו, נעשה שכנוע של מטופלים בנוגע למהימנותן. אך יש להבחין כי בעוד הראשונה תולה עצמה בחוסר בראיות סיבתיות ומנגנוניות לתהליכים המתוארים על ידי הרפלקסולוגיה, ומהווה ביקורת מדעית, האחרונה כבר מאשימה את המקדמים שיטות טיפול אלטרנטיביות באמצעות הצבעה על הצלחתן, בחוסר יושרה.

מחקרים מדעיים

מספר ניסויים מחקריים נעשו בתחום במשך השנים והם היו בעלי תוצאות מעורבות. אחת הסקירות השיטתיות של המחקרים מצאה: "העדויות הטובות ביותר שיש לנו נכון לעכשיו, לא הוכיחו בצורה משכנעת שרפלקסולוגיה היא טיפול יעיל בשום מצב רפואי"
משומד

משומד הוא מי שהמיר את דתו מהיהדות לדת אחרת. במרוצת הדורות, בעקבות הצנזורה הנוצרית על ספרי הקודש היהודיים, הומר הכינוי "משומד", שהובן על ידי הנוצרים כגנאי לנצרות, ותחתיו נכתב בכל מקום "מומר", במובן של המרת דת. המילה "משומד" קשורה לשורש ש.מ.ד ולהשמדה. יש שטענו כי היא צורת "שפעל" של הפועל "עמד" או "אמד" במשמעות של טבילה או צלילה (בדומה למילה "אמודאי"), ומקורה בארמית של ארץ-ישראל.

מעמדו בהלכה

בהלכה משמש המושג 'משומד', או בעקבות הצנזורה, 'מומר', לא רק לציון מי שהמיר את דתו במוצהר לדת אחרת, אלא גם למי שעובד עבודה זרה, או שמחלל שבת בפרהסיה.
על השאלה האם המשומד הוא יהודי או שאינו יהודי, נסובה מחלוקת במשך דורות רבים. לפי שיטת רש"י, המשומד הוא יהודי, ולפיה נפסק בשולחן ערוך: "ישראל מומר שקידש, קדושיו קדושין גמורים". זו הייתה גם עמדתו של הרב יצחק אייזיק הלוי הרצוג שאמר שהמשומדים נשארים בקדושתם, אך הם "בעלי מומים ויהודים רעים". לעומת זאת, דעת הרדב"ז שמעיקר הדין המשומד נחשב כגוי לכל דבר, ויש שכתבו שאינו בכלל 'אחיך' האמור בתורה. לפי כל הדעות, אם המשומד יחזור בתשובה הוא חוזר להיות יהודי ללא צורך בגיור.
הר הרסס

הר הרסס או הר נתז המים (באנגלית: Splash Mountain) הוא מתקן בפארקי השעשועים של חברת וולט דיסני. המתקן מצוי בדיסנילנד שבקליפורניה, בממלכת הקסם בדיסניוורלד שבפלורידה ובדיסנילנד שבטוקיו.
המתקן מבוסס על הסרט של אולפני וולט דיסני: "שירת הדרום". ייחודו של המתקן - במפל בו נופלות הסירות - מפל של 15 מטרים בזווית של 45 מעלות.

תיאור המתקן

המתקן מציג סצנות הלקוחות מקטעי האנימציה בסרט של אולפני וולט דיסני - "שירת הדרום".
במקום בו משתרע התור בכניסה למתקן ישנו שלט האומר: "סיפור זה לא התרחש אתמול, וגם לא יום קודם לכן, אלא זמן ארוך ארוך לפני כן..."
המבקרים מובלים במתקן זה בסירות הבנויות בצורה של גזעי עץ.
הסירות מעלות את המבקרים לתוך המתקן, ולאחר מכן המבקרים עוברים דרך סבך הקוצים המתואר בסיפורי האח רמוס - ורואים משם את הסירות נופלות במפל הגדול בהמשך המתקן.
הסירות מועלות דרך טחנת קמח ושומעים את שירי הסרט "שירת הדרום" - ורואים את מגורי דמויות הסרט - "האח ארנב" (Brer Rabbit), "האח שועל" (Brer Fox), וכן מבעד לפתחי המתקן ניתן לראות את נוף הפארק.
לאחר שעוברים ליד מגורי "האח הדב" (Brer Bear), נופלים המבקרים במפל הראשון שנקרא "מפל ההחלקה" ("Slip'n Falls").
לאחר המפל נכנסים המבקרים לאזור ביצתי, פוגשים את האח צפרדע (Brer Frog) דג דגים, וכן מלכודת שנבנתה על ידי האח שועל עבור האח ארנב - ונתפס בה בטעות האח דוב.
לאחר מכן עוברים ליד האח ארנב הנועד את דלת ביתו בקרשים ומתכוון לצאת למסע, בו הוא (והמבקרים) פגושים את האח צב, והאח תנין.
המבקרים עוברים ליד שלטים המודיעים כי הם מגיעים ל"מקום הצחוק", ולאחר שעוברים ליד האח דב המביט לתוך עץ חלול ואומר "אין כאן שום דבר מלבד דבורים" נופלים דרך מפעל למנהרה בה יש דבורים רבות.
ברקע נשמע השיר "לכל אחד יש מקום צחוק משלו!" ורואים את ראשו של האח דוב תקוע בתוך כוורת דברים ואת האח ארנב צוחק.
בהמשך עוברים ליד האח ארנב הקשור והאח שועל השופך עליו דבר על מנת שהדבורים ירדפו אחריו, ורואים את משפחתו של האח ארנב והגברת חפרפרת המספרים לילדי הארנבים, בשירה שצריך להתרחק ממקום הצחוק ולא להציק לאח שועל ולאח דוב.
שני עורבים עומדים מעלה ומספרים מה יקרה לאח ארנב, ובמעלה עליה ארוכה שהמבקרים עולים רואים את האח ארנב קשור וצועק "אל תזרקו אותי לשוחת הקוצים" - ואז המבקרים נופלים עם סירתם דרך חור בקצה ההר (ממנו נשקף נוף של כל הפארק) אל שוחת הקוצים.
משם חוזרים המבקרים אל היציאה ששומעים ורואים את החיות שרות "זיפ א די דודה" בשמחה שהארנב קיבל את עונשו על תעלוליו וישאר לגור בשוחת הקוצים ואילו השועל נתפס על ידי תנין.

"פלאש מאונטיין" - "הר החשיפה"

בעת שסירות המבקרים נופלות במפל המרכזי של המתקן, מצלמה אוטומטית מצלמת את המבקרים. מתקן אוטומטי זה מצוי במספר רב של מתקנים ובהם הר החלל, רכבת ההרים רוק אנד רול ומגדל האימה גבול הדמדומים שבאולפני דיסני אם ג'י אם, מתקן דינוזאור שבממלכת החיות של דיסני והמסלול הבדיקות שבאפקוט.
המתקן הפך מקור למחלוקת מאחר שמבקרות בפארק נהגו לחשוף את שדיהן בפני המצלמה. אנשי הצוות של דיסני נהגו למחוק תמונות אלה (למגינת לבם של שאר האנשים היושבים באותה סירה - שכן תמונתם אובדת), אולם בנגוד להנחיות, חלק מאנשי הצוות שמרו לעצמם העתקים, ואלה מצאו דרכם לאינטרנט. האירוע פורסם בעיתונות והמתקן זכה לכינוי "הר החשיפה" ("Flash Mountain"). חברת וולט דיסני הודיעה כי היא נוקטת צעדים על מנת לוודא מחיקת תמונת אלה ומניעת חשיפתן.
ג'אפר צ'לבי

נישאנג'י טג'יזאדה צ'אפר צ'לבי הידוע בקיצור כג'אפר צ'לבי (בטורקית: Nişancı Tâcı-Zâde Câ'fer Çelebi; ‏ 1459, אמסיה - 18 באוגוסט 1515, אסטנבול) היה פקיד בכיר ומשורר טורקי עו'תמאני שכתב שירת   דיואן ומסנווי, בשפות הטורקית ופרסית.

ביוגרפיה

ג'אפר צ'לבי נולד באמסיה  בשנת 1459. אביו טג'י בק שימש כמזכיר אישי לנסיך באיזיט שהיה לימים הסולטן העו'תמאני באיזיט השני. ג'אפר למד בהתחלה אצל אביו ואצל מלומדים אחרים באמסיה. אחר כך, יחד עם אחיו, סאדי, במדרסות חשובות בעיר ברוסה. עשה קריירה תאולוגית והוסמך כמורה "מידריס". את משרתו הראשונה קיבל בסימאב, במערב אנטוליה, אחר כך עבר לאדירנה ואחרי 1492 לימד במדרסת מהמוט צ'לבי באיסטנבול. בשנת 1497 או 1498 באיזיט השני מינה אותו ל"נישאנג'י" -של המועצה האימפריאלית ראש השלכת הסולטן, וכן "קזאסקרין" - "שופט צבאי" עם סמכויות של קאדי עליון.
נגרר למאבק הכוח בין שייחזאדה אהמט ואחיו סלים, לימים הסולטן סלים הראשון. אחרי מרד היניצ'רים בשנת 1511  פוטר מתפקידו הממשל.  
ג'אפר נחשד בהמרדה בקרב הצבא והוצא להורג בשנת 1515, מיד אחרי שובו של סלים הראשון ממסע צבאי באיראן. כל עוד הוא עצור נדרש על ידי סולטן לפסוק את דינו של אדם שהמריד נגד הסולטן. תשובתו הייתה "אם זה הוכח, אז העונש הוא הוצאה להורג". הסולטן השיב לו שגזר לעצמו את דינו.
נודע כמחבר שירים בסוגת "מסנווי".
Runaway (שיר של סבסטיאן יאטרה)

רקע וכתיבה

השיר נכתב על ידי סבסיטאן יאטרה, דדי יאנקי, נאטי נטשה ופזמונאים נוספים. בסמוך להכרזה על השיר הזה, הכריזו נטשה ויאנקי כי הם עתידים לשתף פעולה שוב בשיר "Instagram" שעתיד לצאת ב-5 ביולי 2019, בו ישתתף גם התקליטן דייוויד גטה.
את השיר הוציאו בפורמט של הורדה דיגיטלית. בנוסף לכך, עלה השיר לרשת הזרמת המדיה ספוטיפיי.

וידאו קליפ

הווידאו קליפ המלא של השיר הועלה לערוץ היוטיוב של סבסטיאן יאטרה ב-21 ביוני 2019, ביום צאתו כסינגל. בתחילת הקליפ, ניתן לראות את האחים ג'ונאס שרים את השיר. בהמשך מצטרפים אליהם יאטרה, נטשה ויאנקי.
בכמה שעות בודדות, הצליח השיר לצבור למעלה מ-4 מיליון צפיות. נכון לאוקטובר 2019, מונה הצפיות של הקליפ עומד על כ-220 מיליון צפיות.
יעקב נחושתן

ביוגרפיה

נחושתן נולד בשם יעקב (ז'קו) צ'ליבונוב בקאזאנלק שבבולגריה. בנעוריו היה חבר תנועת מכבי הצעיר. סיים את לימודיו התיכוניים בבית הספר התיכון בעיר וראצה ובשנת 1944 עלה ארצה.
חבר תנועת האצ"ל מעלייתו ועד לפירוק הארגון, נחושתן היה בין פעיליה המרכזיים בירושלים. בשנת 1945 נעצר והוגלה למחנה מעצר באריתריאה, ממנו הועבר ב-1947 לקניה.
בוגר לימודי משפטים באוניברסיטה העברית. הוא הוסמך כעורך דין בנובמבר 1955. שנים רבות עסק בעריכת דין והיה, בתקופות שונות, נציג של בנק לאומי בירושלים ויועץ משפטי של המועצה המקומית מבשרת ציון. פעילותו הציבורית החלה כפעיל בסניף תנועת החרות בירושלים, לראשותו נבחר בשנת 1968.
בשנים 1969–1974 כיהן כחבר כנסת מטעם גח"ל בכנסת השביעית והיה חבר ועדת חוקה, חוק ומשפט.
לאחר עליית הליכוד לשלטון מונה נחושתן לתפקידים דיפלומטיים. בשנים 1979–1982 היה ציר בשגרירות ישראל בוושינגטון ולאחר מכן, עד שנת 1985, כיהן כשגריר ישראל בהולנד.
נפטר ב-17 באפריל 2019. היה נשוי לדבורה לבית קלפוס, שלחמה גם היא בשורות האצ"ל. בנו, עידו נחושתן הוא מפקד חיל האוויר הישראלי לשעבר. בנו השני, הוא עורך דין.
Strings (פקודה)

strings (מילולית: מחרוזות) היא פקודה במערכות ההפעלה יוניקס המאתרת ומדפיסה מחרוזות טקסט המוטבעות בקבצים בינאריים, קובצי הרצה, תמונות וקובצי Dump.
הפקודה מקבלת קלט (קובץ נתונים אחד או יותר) ומחפשת בה רצף של מחרוזות ותווים גלויים, במידה ומצאה רצף תווים הגיוני תציג אותו על המסך. כל מחרוזת תופיע בשורה נפרדת.
פקודה זו היא חלק מחבילת גנו בינארי הנקראת Binutils והייתה זמינה במערכות הפעלה לינוקס בלבד.
בשלב מאוחר יותר שולבה באופן רשמי גם בגרסאות השונות של מערכת ההפעלה חלונות, מבית מיקרוסופט.
הצבת ארון

הצבת ארון (באנגלית: Lying in State וגם Lying in Repose ו-Lying in Honour) היא מנהג טקסי במדינות רבות, שבמסגרתו מוצב ארונו של אדם שמת באתר נבחר לפני הלווייתו של אדם זה, וזאת כמחווה של כבוד כלפי הנפטר. המונח מתייחס בדרך כלל להצבת ארונותיהם של אישים ידועים, הנעשית באתר ציבורי בעל זיקה אל אותו אדם.
מנהג נוסף הכרוך בהצבת ארון, אם כי איננו נוהג בכל המקרים שלו, הוא מעבר על פני הארון במקום בו הוצב, על ידי אבלים ואנשים המבקשים לחלוק כבוד למת.
Highway tune

רקע

Highway Tune הוא השיר הראשון שהלהקה אי-פעם כתבתה והקליטה ביחד. הריף של השיר נוצר על ידי ג'ייק קישקה ב-2010, שבע שנים לפני הוצאת הסינגל, ושנתיים לפני שהלהקה הוקמה. הריף הובא לסשן של הלהקה של כתיבה והקלטה בשנת הקמתה, ושינה קצת את צורתו פעמיים לפני הקלטת הגרסה האחרונה שלו. השיר הושמע בפרק של סדרת הטלוויזיה Shameless בינואר 2016. השיר יצא באופן רשמי כחלק מארבע שירים שנכללו ב-EP הראשון של הלהקה, Black Smoke Rising. השיר יצא ב-31 במרץ כסינגל, וב-EP ב-21 באפריל 2017. הקליפ הרשמי של השיר יצא יומיים לפני הוצאת ה-EP. הקליפ הוא בעצם הופעה חיה, כשהלהקה מנגנת בבניין נטוש.

הלחנה

השיר קיבל המון השוואות לעבודתם של לד זפלין, כולל השוואות לקולו של רוברט פלאנט.
סטיבן רבינוביץ'

ביוגרפיה

רבינוביץ' נולד בפריז.

1959

במשחקים הפאן אמריקאיים שנערכו בשיקגו, אילינוי בשנת 1959 זכה רבינוביץ' במדליית כסף במשחה שליחים 4x100 מטר מעורב בתוצאה של 4:23.3 דקות, אחרי ארצות הברית (4:14.9 דקות) ולפני מקסיקו (4:25.0 דקות). נוסף לכך, הוא סיים במקום חמישי במשחה ל-200 מטר חזה.

1960

באולימפיאדת רומא (1960) הוא סיים במקום רביעי במשחה שליחים 4x100 מטר מעורב בתוצאה של 4:16.8 דקות, כשחיין שלישי הוא שחה את סגנון החזה ב"זינוק שליחים" בתוצאה של 1:12.4 דקות, בשלב המוקדמות הרביעייה הקנדית קבעה תוצאה של 4:15.3 דקות ועלתה למשחה הגמר מהמקום השלישי. נוסף לכך, הוא סיים במקום 25 במשחה ל-200 מטר חזה בתוצאה של 2:47.2 דקות. באותה העת לא נערך במשחקים האולימפיים המשחה החזק שלו, 100 מטר חזה.

1961

בתחרויות השחייה של המכביה השישית שנערכו בספטמבר 1961 זכה רבינוביץ' בשתי מדליות, זהב וארד. מדליית זהב במשחה שליחים 4x100 מטר מעורב בשיא מכביה חדש של 4:29.1 דקות, לפני ארצות הברית (4:34.1 דקות) וישראל (4:38.9 דקות) ומדליית ארד במשחה ל-200 מטר חזה בתוצאה של 2:49.0 דקות, אחרי פיטר פוגרסי שקבע שיא מכביה חדש של 2:38.1 דקות ובל וייטין אף הוא מארצות הברית (2:48.3 דקות).

1962

במשחקי חבר העמים הבריטי שנערכו בפרת' אוסטרליה בסוף נובמבר 1962 זכה רבינוביץ' בשתי מדליות ארד, במשחה ל-110 יארד חזה בתוצאה של 1:14.1 דקות, אחרי איאן או'בריאן (1:11.4 דקות) וויליאם ברטון (1:13.9 דקות), שניהם מאוסטרליה ובמשחה שליחים 4x110 יארד מעורב בתוצאה של 4:19.9 דקות, אחרי אוסטרליה (4:12.4 דקות) ואנגליה (4:19.9 דקות).
חותם

היסטוריה

חותם השעווה שימש כדרך לוודא שמכתב או חבילה לא נפתחו בידי זרים וכן ששולח המכתב הוא אכן בעל החותמת. הוא נוצר על ידי טפטוף שעווה מותכת בגוף המסמך, על קשר בחוט אשר נכרך סביבו, על קצוותיו המקופלים, או על פינה גזורה ומקופלת שלו (אך לא בנפרד מהמסמך). לאחר מכן מוטבע החותם באמצעות טבעת, או כל חותם אחר (לרוב מברזל). בצורה זו לא ניתן להסיר בקלות את החותם מבלי לשברו, ובלתי אפשרי לעשות בו שימוש חוזר. 
היסטורית, שימשו חותמות שעווה כאסמכתא למקוריות כמעט בכל התרבויות שעשו שימוש בכתב. ממשלות רבות עשו בעבר שימוש בחותמות שעווה על מנת לשלוח לאזרחיהן מכתבים אישיים. בימינו נעשה בהן שימוש במתן תוקף לאמנות וחוזים רשמיים, מתן אישורים נוטריוניים הנוגעים למתן שבועה ולאישור נאמנות למקור של עותקי מסמכים. השימוש בו בידי אנשים פרטיים, לעומת זאת, נדיר למדי.
דרורה חבקין

ביוגרפיה

חבקין נולדה בחיפה וגדלה בירושלים. היא דור שישי בארץ מצד אמה. סבה, נתן בן ציון חבקין, היה פעיל למען צמחונות, פציפיזם ואספרנטו.
חבקין הייתה מראשוני להקת הנח"ל בתחילת שנות ה-50. לאחר שחרורה מצה"ל למדה באקדמיה למוזיקה ע"ש רובין בירושלים. את שירה הראשון, "לילה טוב", כתבה כתרגיל בקורס להרמוניה, בשנת 1962.
לאורך השנים כתבה, הלחינה ותרגמה להיטים רבים ללהקות צבאיות ולזמרים שונים, ביניהם יפה ירקוני, חוה אלברשטיין, ירדנה ארזי וליאור ייני. בסוף שנות ה-60 הקליטה שני אלבומים של שירי רחוב, שזכו להצלחה רבה. נישאה לדב נשרי, אלוף-משנה בצה"ל ולאחר מכן מנכ"ל החברה לפיתוח חוף אילת (וגרושהּ של העיתונאית דליה למדני). בני הזוג היו הורים לבן ובת, אריאל ושירי, והמשפחה התגוררה בצהלה. ב-1970 נפרדה ממנו ועברה לגור עם דני ליטני ברחוב בן יהודה. השניים גם הופיעו יחדיו ברחבי הארץ.
בעקבות המשבר החברתי שיצרה מלחמת יום הכיפורים כתבה חבקין עם עידן סובול ומוזיקאים נוספים שירים שהופיעו באלבום שירי המחאה "נגמרה פתאום עוד מלחמה". האלבום לא הצליח מסחרית.
ב-1977 עברה חבקין עם שני ילדיה לאירופה. ב-1984 חזרה מהולנד לישראל וכתבה לחן לשירה של לאה גולדברג "תפילה" עבור ירדנה ארזי. כעבור זמן אובחן אצלה סרטן והיא החלה לרפא את בעצמה בחומרים טבעיים. במקביל עברה לגור בראש פינה. לאחר שהתמחתה בטבעונות פתחה גם חנות טבע. ספרה "על תבלינים וצמחי מרפא" יצא בהוצאת משרד הביטחון בשנת 1995.
באותה שנה נפטרה חבקין באופן פתאומי מדום לב, בגיל 60.
חנות הטבע שפתחה בראש-פינה מנוהלת כיום על ידי בתה, שירי.
בבא מציעא

בָּבָא מְצִיעָא הוא החלק השני והאמצעי של מסכת נזיקין, הפותחת את סדר נזיקין שבמשנה. פירוש השם בארמית הוא "השער האמצעי", כאשר לפניה נמצאת בבא קמא - השער הראשון, ולאחריה בבא בתרא - השער האחרון. 
חלוקת מסכת נזיקין לשערים היא בבלית, ואילו בארץ ישראל המסכת נחשבה תמיד כמסכת אחת. החלוקה לשלושה חלקים נעשתה באופן טכני - עשרה פרקים בכל מסכת - כאשר מבחינה תוכנית ניתן היה לחלק אחרת את המסכת; כך לדוגמה הפרק האחרון של בבא מציעא עוסק באותו נושא כמו הפרק הראשון של בבא בתרא. בתוספתא של המסכת מחולקת גם היא לפנינו ל"בבות", עם אחד עשר פרקים בכל "בבא", כאשר המקבילה לפרק א' של בבא בתרא נמצאת (יחד עם המקבילה לפרק י' של בבא מציעא) בפרק י"א של "בבא מציעא".
בתלמוד בבלי יש למסכת זו 118 דפים.
מסכת בבא מציעא ככלל עוסקת בתביעות וטענות שבין אדם לחברו שלא מחמת נזק, כגון דיני אבידה ומציאה, דיני שומרים ואחריותם, דיני הלוואות, אונאה, ריבית ושכירות.

מיקומה של המסכת בסדר נזיקין

לפי הקדמתו של הרמב"ם למשנה, מכיוון שנושאיה המרכזים של המסכת הם בטענות ופקדונות, דיני שכירות דיני השואל והשכיר, ראוי לחבר אותה אחרי דיני הנזיקין שבמסכת בבא-קמא, כמו שעשתה התורה שאחרי דיני חבלות ודיני שור, בור והבער, דיברה על דיני ארבעה שומרים.
מס הכנסה שלילי

מס הכנסה שלילי (המכונה גם "מענק עבודה") הוא מענק שהמדינה נותנת לעובדים בעלי הכנסה נמוכה. מטרתו של המענק היא עידוד השתתפות בשוק העבודה, מתוך ההנחה שזוהי מטרה שעל המדינה לקדם. הצורך במתן מענק נובע מכך שברמות ההכנסה הנמוכות, פטור ממס אינו משמעותי מאחר שהן לא מגיעות לסף ההכנסה. מס הכנסה שלילי מצטרף לכלים אחרים שבאו להבטיח הכנסה מינימלית, ובהם שכר מינימום והשלמת הכנסה. מס הכנסה שלילי נחשב על ידי תומכיו כרעיון חלופי לקצבאות שאינן מותנות בעבודה.  
הרעיון של מס הכנסה שלילי פותח בשנות ה-40 של המאה ה-20 על ידי הפוליטיקאית הבריטית ג'ולייט ריס-ויליאמס, ובשנת 1962 המשיך בכך הכלכלן מילטון פרידמן, בספרו "קפיטליזם וחירות".

מס הכנסה שלילי בישראל

בישראל משולם המענק באמצעות רשות המיסים על פי נתוני שנת המס הקודמת למועד התשלום. מס הכנסה שלילי שולם לראשונה בישראל בשנת 2008, על פי נתוני שנת 2007. מס הכנסה שלילי משולם מכוח החוק להגדלת שיעור ההשתתפות בכוח העבודה ולצמצום פערים חברתיים (מס הכנסה שלילי), התשס"ח-2008.

ענישה

עובד שהגיש תביעה למס הכנסה שלילי, ומסר בה ידיעה כוזבת המשפיעה על זכאותו למענק, דינו – מאסר שנה. בנוסף, עובד כזה לא יהא זכאי למענק בשנת המס שבשלה נתבע המענק, בשנת המס העוקבת ובשנת המס שלאחריה.

הרקע להפעלת מס הכנסה שלילי בישראל

בתחילת המאה ה-21 עם הגידול בשיעורי העוני, הירידה המתמשכת בשיעורי התעסוקה בישראל (בקרב גברים) והגידול המתמשך בפער בין שיעורים אלו לשיעורים במדינות המפותחות האחרות, גברה ההכרה שיש צורך בנקיטת צעדים לעידוד תעסוקה ולהעלאת התמורה לעבודה בקרב עניים עובדים. אחד הכלים ששימשו במדינות אחדות לסיוע לעניים עובדים ולעידוד תעסוקה היה מס הכנסה שלילי. בעקבות ההצלחה של כלי זה במקומות שונים ובפרט בארצות הברית, הציעו אנשי בנק ישראל (ניצה (קלינר) קסיר, דניאל גוטליב וקרנית פלוג), במסגרת הצוות המשותף של בנק ישראל ומשרד האוצר לטיפול בעוני, להפעיל מס הכנסה שלילי גם בישראל, אך ההצעה לא התקבלה.
הנושא עלה לדיונים בעקבות מחקר אסטרטגיה לצמצום העוני בישראל שהוכן בבנק ישראל על ידי דניאל גוטליב וניצה (קלינר) קסיר, בתקופתו של נגיד בנק ישראל ד"ר דוד קליין. מחקר זה הוביל באמצע העשור הראשון של המאה ה-21 להקמת צוות בין משרדי שכלל בנוסף לנציגי בנק ישראל (פלוג, קסיר, גוטליב וסטרבצינסקי) גם נציגי משרדים אחרים, כמשרד האוצר והמוסד לביטוח לאומי, שעיצב את המתכונת שבה ייושם מס ההכנסה השלילי, תחילה כפיילוט באזורי השילוב ובשלב מאוחר יותר בכלל המדינה.

מס הכנסה שלילי בבריטניה

בבריטניה הונהג בשנת 2003 מענק בשם Working tax credit, שמשלמת המדינה לבעלי שכר נמוך, ועקרונותיו דומים לאלה של מס הכנסה שלילי הנהוג בישראל.
האחים אולסן

האחים אולסן (בדנית: Brødrene Olsen), הם צמד מוזיקלי דני: יורגן אולסן (בדנית: Jørgen Olsen) - נולד ב-15 במרץ 1950 ונילס אולסן (בדנית: Niels Olsen) נולד ב-13 באפריל 1954.
השניים הקימו את הלהקה הראשונה שלהם, "The Kids" ("הילדים") בשנת 1965, ואף היו להקת החימום של הקינקס, בעת שהופיעו בקופנהגן. דה קידס הוציאו את הסינגל הראשון שלהם בשנת 1967. בנוסף השתתפו השניים במחזמר "שיער", שהועלה בדנמרק במרץ 1971. שנה אחר כך הוציאו את אלבום הבכורה שלהם, הנקרא "Olsen", כשמאז ועד היום (2007) הוציאו 12 אלבומים. 
האחים אולסן נבחרו בקדם אירוויזיון הדני לייצג את מדינתם באירוויזיון 2000, עם השיר "Fly on the Wings of Love", זאת לאחר 7 ניסיונות כושלים בעבר לנצח בקדם. הם ניצחו באירוויזיון עם שיר זה, בפער של 40 נקודות מהמקום השני. השיר גם נבחר להיות אחד מ-14 השירים שהתמודדו בטקס בחירת שיר היובל באירוויזיון (אוקטובר 2005). 
באירוויזיון 2001, אשר התקיים בקופנהגן, פתחו השניים את המופע, כשביצעו את להיטם "Walk Right Back" (כשם אלבומם שיצא אותה שנה). 
ב- 2005 ניסו השניים, לראשונה מאז ניצחונם, להיבחר פעם נוספת לייצג את דנמרק באירוויזיון. הם שרו בקדם את השיר "Little Yellow Radio". אף על פי הסיקור התקשורתי הנרחב על השתתפותם בקדם, השניים סיימו במקום השני, אחרי יאקובּ סבייסטרופּ ושירו "Talking to you".
טלוויזיה פיראטית

היסטוריה

בניגוד לרדיו פיראטי, תחנות טלוויזיה פיראטיות אינן נפוצות בארצות הברית או בריטניה. תחנת הטלוויזיה הפיראטית הראשונה בארצות הברית הייתה Lanesville TV, שפעלה מהרי קטסקיל בשנים 1972 -1977. תחנת טלוויזיה פיראטית שתפסה כותרות בארצות הברית, פעלה במשך 2 לילות באפריל 1978 מהעיר סירקיוז במדינת ניו יורק בערוץ 7 בטלוויזיה ונקראה בשם "לאקי 7". היא שידרה בין היתר פרקים של הסדרה מסע בין כוכבים ואת הסרט הפורנוגרפי גרון עמוק. המשדר נבנה מרכיבים שנלקחו ממגבר של גיטרה, והשידור התבצע באמצעות האנטנה של תחנת הרדיו של קמפוס אוניברסיטת סירקיוז. מאמר קצר על תחנת הטלוויזיה הפיראטית הופיע בעיתון "ניו יורק טיימס".

טלוויזיה פיראטית בישראל

בשנת 1981 הגיעה לנמל אשדוד האנייה "אודליה", לאחר שבוצעו ממנה מספר שידורי טלוויזיה נסיוניים. האנייה ביצעה מספר הפלגות ושידורים, אך פעילות השידורים נתקלה בשיבושים, בנושאי רגולציה, ובהתנגדות מצד רשות השידור שאף הגיעה להנחיה של מנכ"ל רשות השידור למנוע כתבת טלוויזיה בנושא.
באמצע שנות ה-80 גורמים מסחריים ניסו להפיק פרסומות זולות דרך שידורים פיראטיים באמצעות חיבור לאנטנות של בנייני מגורים. שידורי הערוצים הפיראטיים בישראל כללו סרטים במשך רוב שעות היום ופרסומות ביניהם. לקראת סוף שנות ה-80 החרימה המשטרה את שידורי הטלוויזיה הפיראטית.

הקמת חברות הכבלים

בשנת 1989 החלו לפעול שידורי הכבלים החוקיים באמצעות 5 חברות תקשורת (שאוחדו מאוחר יותר ל-HOT) והוקמה "המועצה לשידורי כבלים" שאוחדה לאחר מכן עם "המועצה לשידורי לווין" למועצה לשידורי כבלים ולווין. בשנת 2011 החלו גם שידורי עידן +.
נאום אוברזלצברג

נאום אוֹבֶּרזַלצבֶּרג הוא נאום שנשא אדולף היטלר בפני מפקדי הוורמאכט בביתו שבאוברזלצברג, ב-22 באוגוסט 1939, שבוע לפני הפלישה הגרמנית לפולין.
פרטי הנאום, ובפרט אזכור הפלישה הגרמנית לפולין שעמדה על הפרק, והתוכנית להשמדה שתתבצע שם, מעידים על ידיעתו של היטלר על ההשמדה בשטחים שנכבשו אחר כך, ועל כוונתו לבצע רצח עם באופן מתוכנן.

קטע מהנאום

הקטע הבא הוא הפסקה השלישית באחד ההעתקים של הנאום שהובא במשפטי נירנברג, שנודע בשם "מסמך L-3":
עוצמתנו מבוססת על המהירות שלנו והברוטליות שלנו. ג'ינגיס חאן הוביל מיליוני נשים וילדים לטבח - בכוונה תחילה ובלב שמח. ההיסטוריה רואה בו לא יותר מאשר מייסדה של מדינה.
 אני אדיש בנוגע למה שהציוויליזציה האירופית המערבית החלשה תגיד עלי. הוצאתי את הפקודה - ואני אדאג שכל מי שמביע אפילו מילה אחת של ביקורת עליה יוצא להורג על ידי כיתת יורים - שמטרת המלחמה שלנו אינה הגעה לקווים מסוימים, אלא הרס פיזי של האויב. 
בהתאם לכך, שמתי את יחידות גולגולת המת שלי במוכנות - כרגע רק במזרח - עם הוראות לשלוח למוות בלי כל רחמים וחמלה, אנשים, נשים וילדים ממוצא פולני. רק כך נוכל להשיג את מרחב המחיה שאנחנו צריכים. מי, אחרי הכל, מדבר היום על השמדת הארמנים?
קרקטר האוריינטציות

בטופולוגיה וגאומטריה קרקטר האוריינטציות של יריעה  הוא קרקטר כפלי של החבורה היסודית , המודד עד כמה  "איננה אוריינטבילית". הקרקטר טריוויאלי אם ורק אם היריעה  אוריינטבילית. הגדרת הקרקטר מבוססת על כיסוי האוריינטציות.

הגדרה

נקבע נקודה . אנו מקבלים פעולת מונודרומיה (Monodromy)
של החבורה היסודית  על הסיב של . פעולה זו מגדירה קרקטר כפלי,
קרקטר זה נקרא קרקטר האוריינטציות. הקרקטר לוקח איבר של החבורה היסודית אל  אם האיבר שומר על האוריינטציה, ואחרת אל .

אוריינטביליות

כעת נראה כיצד ניתן לקבוע בעזרת הקרקטר האם יריעה קשירה היא אוריינטבילית. ראשית, היריעה אוריינטבילית אם ורק אם כל מסילה בה שומרת על האוריינטציה. תנאי זה שקול להיותה של כל מסילה סגורה שומרת אוריינטציה, ואפילו שקול לכך שכל מסילה סגורה סביב נקודה אחת שומרת על האוריינטציה (ללכת ולחזור). כעת, שמירה על אוריינטציה אינווריאנטית להומוטופיה (זאת משום שניתן לכסות את המסילות על ידי סביבות שהומאומורפיות לכדור, שהוא אוריינטבילי), ולכן מספיק לבדוק זאת על איברי החבורה היסודית. ולכן, יריעה קשירה  היא אוריינטבלית אם ורק אם קרקטר האוריינטציות שלה טריוויאלי. במקרה שיש ייצוג נוח של החבורה, מספיק לבדוק את הטענה על היוצרים, כלומר - יריעה היא אוריינטיבילית אם ורק אם כל יוצר של החבורה היסודית שלה שומר את האוריינטציה. עבור יריעות רבות, החבורה מוצגת סופית, ועל כן יש לבצע את הבדיקה עבור מספר סופי של מסילות.
למעשה, ניתן לנסח טענה חזקה יותר, הקשורה לאבליניזציה של החבורה היסודית, השווה גם לחבורת ההומולוגיה הראשונה של המרחב. מפורשות, האיזומורפיזם  הוא איזומורפיזם טבעי, ולכן מספיק (והכרחי) לבדוק האם ההעתקה המושרית  היא טריוויאלית כדי לקבוע האם היריעה אוריינטבילית.

שימושים

בעזרת קרקטר האוריינטציות ניתן להוכיח את קריטריון האוריינטביליות הבא:
טענה: תהי  יריעה טופולוגית. נניח שלחבורה היסודית שלה אין תת-חבורות מאינדקס 2.
אז  אוריינטבילית.
מסקנה: יריעה פשוטת קשר היא אוריינטבילית.
הספר האדום הקטן של התלמידים

השלכות

חלק מהרעיונות שהובאו בספר מצאו דרכם לחוק זכויות התלמיד שנחקק בישראל בשנת 2000 ולפנקס זכויות התלמיד שהופץ על ידי משרד החינוך.
משה אבוטבול (כדורגלן)

קריירה

אבוטבול התחיל את הקריירה שלו במחלקת הנוער של מועדון ספורט אשדוד. לאחר שלא זכה לדקות משחק, עבר להפועל רעננה. בקיץ 2008 חתם בהפועל רמת-גן גבעתיים והיה שותף לחזרה שלה לליגת העל לאחר שני עשורים. בקיץ 2009 חתם בהפועל אשקלון ובינואר 2010 עבר למכבי עירוני בת ים לאחר שלא זכה לדקות משחק באשקלון. בתחילת עונת 2010/2011 הבקיע 6 שערים עבור בת ים, ובינואר 2011 הצטרף להפועל ניר רמת השרון על מנת לעזור לה במאבקי העלייה לליגת העל. ב-28 בפברואר 2011 הבקיע את שער הניצחון עבור קבוצתו נגד בית"ר שמשון תל אביב בדקה ה-95. ארבעה ימים לאחר מכן הבקיע את שער השוויון בדקה ה-90 נגד אחווה עראבה. בסיום העונה עלה עם המועדון לליגת העל.
ב-27 באוגוסט 2011 ערך את הופעת הבכורה שלו בליגת העל, בהפסד 1–2 להפועל ראשון לציון. ב-21 בספטמבר 2011 הבקיע את שער הבכורה שלו בליגת העל בניצחון 3–1 נגד מכבי תל אביב. בסיום עונת 2012/2013 היה אחד מהשחקנים החשובים במערך של קבוצתו שסיימה במקום השישי בליגה, הישג השיא של המועדון.
בקיץ 2013 חתם בעירוני קריית שמונה. כבר בהופעת הבכורה שלו הבקיע את שער הבכורה שלו במועדון בהפסד 1–3 למכבי חיפה. בדצמבר 2013 קרע את הרצועה הצולבת, וחזר לשחק רק שנה לאחר מכן.
ב-4 בפברואר 2015 חתם בהפועל רעננה, ובתום העונה שוחרר מהמועדון.